মুম্বই জঙ্গি হামলার তথ্য সূত্র দিয়ে সাহায্য করলে ইনাম হিলেবে মিলবে ৩৫ কোটি টাকা। মুম্বই হামলার দশ বছর পূর্তিতে মার্কিন যুক্তরাষ্ট্র প্রশাসন এমনটাই জানিয়েছে।
২৬ নভেম্বর, ২০০৮। ভারতের ইতিহাসের অন্যতম কালো দিন। অতর্কিত জঙ্গি হানায় সেদিন প্রাণ গিয়েছিল ১৬৬ জনের। আহত হন ৩০০ জন। দশ বছর পেরিয়েছে। আজও ফিরে ফিরে আসে সেই বীভৎসতার স্মৃতি। এবার সেই কাণ্ডে নতুন সংযোজন। মার্কিন নিরাপত্তা দফতর দাবি করছে, ২৬/১১ জঙ্গি সংক্রান্ত কোনও ‘লিড’ দিতে পারলে, যা কোনও অপরাধীকে চিহ্নিত করতে সাহায্য করবে, মিলবে ৩৫ কোটি টাকা নগদ। 
সোমবার মার্কিন সেক্রেটারি অফ স্টেট মাইক পম্পিও এক বিবৃতিতে বলেন, ‘‘১০ বছর হয়ে গিয়েছে। ২৬/১১ এর মূল চক্রীদের ধরা যায়নি। মৃতদের পরিবারের কাছে এই ব্যর্থতা যে বার্তা দেয়, তা কাম্য নয়।’’
একই সঙ্গে তিনি যোগ করেন, ‘‘সব দেশের, বিশেষত পাকিস্তানের উচিত সম্মিলিত জাতিপুঞ্জের নিরাপত্তা পরিষদের সন্ত্রাস দূরীকরণ পরিকল্পনায় সাহায্যে এগিয়ে আসা।’’
প্রসঙ্গত, সপ্তাহ দুই আগেই প্রধানমন্ত্রী নরেন্দ্র মোদীর সিঙ্গাপুর সফরে মার্কিন উপরাষ্ট্রপতি মাইক পেন্স-এর সঙ্গে দেখা হয়। সূত্রের খবর, সেখানেই প্রধানমন্ত্রী ২৬/১১-র বিষয়টি তোলেন। তাতেই কাজ হয়।
২৬/১১ হামলা চালিয়েছিল মোট ১০ লস্কর-ই-তইবা জঙ্গি। তাদের মধ্যে ৯ জন মারা যান। একমাত্র জীবিত জঙ্গি আজমল কাসভের ফাঁসির আদেশ দেয় সর্বোচ্চ আদালত।